**REDOVNA GODIŠNJA SKUPŠTINA SOPAS-a**

**ODRŽANA DANA 24.03.2018. u 10.30 časova**

**Zapisnik sa Skupštine**

Skupštinu je u 10.30 otvorila predsednica SOPAS-a Božana Ostojić, kojom prilikom je poželela svima dobrodošlicu i predložila sledeći dnevni red:

1. Izbor radnog predsedništva i verifikacione komisije

2. Podnošenje izveštaja o radu sa finansijskim izveštajem za 2017. godinu

3. Razno

Nakon stavljanja na glasanje, dnevni red je usvojen jednoglasno.

1. **Izbor radnog predsedništva i verifikacione komisije**

Predsednica Božana Ostojić za predsedavajućeg radnog predsedništva predlaže Zorana Radoičića, a za drugog člana radnog predsedništva Milana Pavkovića.

Predlog je stavljen na glasanje i usvojen je jednoglasno.

Za članove verifikacione komisije Božana Ostojić predlaže Srbislava Obradovića i Slavu Jovanovića.

Predlog je stavljen na glasanje i usvojen je jednoglasno.

Za zapisničara Božana Ostojić predlaže Srđana Veljića.

Predlog je stavljen na glasanje i usvojen je jednoglasno.

Nakon uvida u ovlašćenja delegata klubova, verifikaciona komisija konstatuje da je od ukupnog broja članova Sopas-a koji iznosi XX predato ukupno 26 ovlašćenja, s tim da je 21 predstavnik lično prisutan dok su ostalih 5 ovlašćenja data drugim licima u skladu sa Statutom Sopas-a.

Ujedno se konstatuje da je kvorum ispunjen, te da Skupština zaseda u skladu sa zakonom jer su ispunjeni svi zakonski uslovi.

**2. Podnošenje izveštaja o radu sa finansijskim izveštajem za 2017.**

Božana Ostojić čita izveštaj o radu nakon čega daje reč Valeriju Ljubičiću kako bi objasnio pojedinosti vezane za rad nastavne komisije.

Valerije Ljubičić apeluje na članove da se uključe u rad i da daju svoj doprinos u izradi materijala za obuku u skladu sa dogovorom koji je postignut 2017. godine u Vrnjačkoj Banji. Takođe moli za ažurnost u slanju izveštaja jer se i pored zadnje molbe isti šalju sa zakašnjem. Skreće pažnju na neophodnost blagovremenog plaćanja obaveza prema Sopas-u kako bi isti mogao nesmetano da funkcioniše.

Božana Ostojić obaveštava članove o nastavku uspešne međunarodne saradnje te stavlja akcenat na disciplinski postupak koji je Sopas inicirao, a tiče se neovlašćenog izdavanja instruktorskih zvanja i sertifikata od strane IAHD čime su narušava integritet i ugled Sopas-a koji je jedini nadležan za isto na teritoriji Srbije. Ujedno skreće pažnju da je jedan od nelegalnih sertifikata koji je izdat Stojanu Bogosavljevu (instruktor sa 3 zvezde) sa kojim Sopas već duže ima problema zbog nelegalnih aktivnosti, a gde su sada dovedeni u pitanje zdravlje i život ljudi koje isti obučava s obzirom da nema potrebne kvalifikacije u skladu sa Zakonom o sportu. Savez ronilaca Slovenije je izrazio veliku zahvalnost Sopas-u na ovome jer i sami imaju velikih problema sa pomenutom organizacijom, a istu prijavu je podneo i Savez ronilaca BIH.

Otvara se diskusija povodom izveštaja, Srđan Veljić se javlja za reč i skreće pažnju članovima i podseća ih na Statut Sopasa kojim je jasno definisano da članovi ne mogu uzimati učešće u radu drugih Saveza jer je isto narušava ugled Sopas-a te ukazuje na sve veći broj kvazi takmičenja koje organizuju nestručni ljudi i neke komercijalne asocijacije koje nisu prepoznate od strane MOS-a te moli članove da ne budu deo tih nelegalnih aktivnosti.

Kako niko nema više primedbi, Zoran Radoičić isto stavlja na glasanje te se nakon prebrojavanja glasova konstatuje da je usvojeno jednoglasno.

Zoran Radoičić nastavlja sa čitanjem finansijskog izveštaja za 2017. godinu upoznajući prisutne sa svim detaljima i pojedinostima. Skreće pažnju te moli članove kao i nebrojano puta do sada da se prilikom vršenja uplata jasno i nedvosmisleno navede svrha uplate kako bi se imala jasna evidencija o tome, jer u protivnom je jako teško ustanoviti na šta se uplata odnosi. Nakon toga otvara diskusiju na temu finansijskog izveštaja za 2017. godinu.

Bruno Bratović daje sugestiju vezano za dodelu poziva na broj u samoj uplati, ali mu Božana Ostojić odgovara da je u praksi ustanovljeno da se na taj način stvari dodatno komplikuju, te da je najjednostavnije i najtransparentnije da članovi taksativno navedu na šta se uplata odnosi.

Kako niko nema više pitanja ni primedbi, Zoran Radoičić stavlja na glasanje finansijski izveštaj za 2017. godinu koji je takođe kao i prethodni jednoglasno usvojen što je nakon prebrojavanja glasova i konstatovano.

Zoran Radoičić daje reč Božani Ostojić koja prelazi na poslednju tačku dnevnog reda.

**3. Razno.**

Božana Ostojić iznosi problem sa osiguranjem instruktora u inostranstvu te informiše članove da je CMAS po tom pitanju preduzeo mere, i da je u toku sklapanje ugovora sa osiguravajućom kućom nakon čijeg sklapanja će svim instruktorima biti omogućeno da po ceni od 25 Eura dobiju važeće osiguranje. Ujedno će u tu cenu biti uključen pristup CMAS bazi podataka čija izrada je pri kraju, o svim ostalim detaljima članovi će blagovremeno biti obavešteni putem email-a.

Božana Ostojić daje informacije o projektima CMAS-a u oblasti očuvanja životne sredine, a posebno voda i daje predlog da se ponovo započne sa akcijom čišćenja Ade s obzirom da su problemi zbog kojih je ista obustavljena prevaziđeni zahvaljujući novom rukovodstvu JP Ada Ciganlija koje je prepoznalo Sopas i njegove članove kao nekoga čije su aktivnosti od opšteg javnog interesa i ukinulo odluku prethodnog rukovodstva o plaćanju zarona na jezeru. Ujedno Božana Ostojić upoznaje članstvo sa procedurama za prijavu zarona, neophodno je da prijava istog bude dostavljena Sopas-u 48 sati ranije kako se isti ne bi naplaćivao.

Slavko Makara se javlja za diskusiju i apeluje na ažurnost u izdavanju radnih dozvola što je prihvaćeno, ali i objašnjeno da dosadašnje kašnjenje nije bilo krivica nastavne komisije već je izazvano tehničkim problemima na koje ni nastavna komisija ni Sopas nisu mogli uticati.

Srbislav Obradović podseća na probleme sa Grčkim vlastima, sa kojima je Sopas upoznat, ali je rešavanje ovih problema globalni problem većine asocijacija imajući u vidu neusklađenost Grčkih zakona sa zakonima EU, te da je CMAS kao i još neke asocijacije pokrenuo postupak rešavanja istih.

Zoran Radoičić se javlja za reč i pohvaljuje akciju čišćenja koja je organizovana u Beloj Crkvi.

Milan Pavković podseća na registraciju takmičara kako bi se ispunila zakonska forma za zadržavanje statusa kluba. Na tu temu se nastavlja kratka diskusija tokom koje je konstatovano da klubovi imaju daleko veći broj nego što je zakonski minimum, ali da jednostavno ne postoji obaveza da se neko mora takmičiti u određenom trenutku već da je to slobodna volja samih takmičara.

 Kako više nema pitanja, primedbi niti sugestija, Zoran Radoičić to i konstatuje te u 12.25 zatvara Skupštinu.

Zapisnik je vodio Srđan Veljić

Zapisnik je overio Zoran Radoičić